Ri Simón Pedro rachibilan jun chic discípulo,
can ye tzeketel cꞌa el chrij ri Jesús.
Y ri jun discípulo riꞌ,
ri rachibilan ri Simón Pedro,
can etaman cꞌa ruwech ruma ri nimalaj sacerdote,
rumariꞌ tek choj xoc apo chuwarachoch ri nimalaj sacerdote ri acuchi (achique) cꞌo wi ri Jesús.
Yacꞌa ri Pedro xcanaj ca ri chiriꞌ pa puerta.
Y ri discípulo ri etaman cꞌa ruwech ruma ri nimalaj sacerdote,
xbeꞌel chic cꞌa pe y xchꞌo cꞌa riqꞌui ri ixok ri chajinel ri cꞌo chiriꞌ pa puerta,
y xucusaj cꞌa apo ri Pedro.
Y can yacꞌariꞌ tek ri ixok ri chajinel ri chiriꞌ pa puerta xubij chare ri Pedro:
¿La ma yit ta cami chukaꞌ jun chique ri rudiscípulos re achi re chapatajnek pe?
xchaꞌ.
Pero ri Pedro xubij:
Mani,
riyin ma yin ta rudiscípulo,
xchaꞌ.
Yecꞌa ri ye mozos chupan ri jay riꞌ y ri ye aj chꞌameꞌy ri xebechapo pe ri Jesús,
quiboxon cꞌa jun kꞌakꞌ y ye paꞌel apo chuchiꞌ ri kꞌakꞌ riche (rixin) chi niquimekꞌ quiꞌ,
ruma chi cꞌo tef ri ntajin.
Y chukaꞌ ri Pedro paꞌel cꞌa apo quiqꞌui,
rumekꞌon apo riꞌ chuchiꞌ ri kꞌakꞌ.
Y ri Anás ri jun nimalaj sacerdote ri rubanon ca,
tek xbepabex cꞌa ri Jesús chuwech,
cꞌo cꞌa ri xracꞌaxaj chare.
Riyaꞌ xracꞌaxaj cꞌa chare ri Jesús ri achique rubanic quicꞌaslen ri yetzekelben riche (rixin) y chukaꞌ xracꞌaxaj chare achique rubanic chi chꞌabel ri nucꞌut chiquiwech ri winek.
Xpe ri Jesús xubij cꞌa:
Riyin ma pan ewel ta yin chꞌonak wi chique quinojel ri winek.
Yin chꞌonak chiquiwech ri pa rachoch ri Dios y ri pa tak jay ri niquimol wi quiꞌ quinojel ri israelitas riche (rixin) chi niquicꞌaxaj ri ruchꞌabel ri Dios.
Can ma pan ewel ta cꞌa yin chꞌonak wi chique.
¿Achique cꞌa ruma tek riyit xa chuwe riyin ri nacꞌutuj wi?
Tacꞌutuj chique ri ye acꞌaxayon wuche (wixin).
Tacꞌutuj chique achique ri ye nbin,
y natzꞌet na cꞌa chi riyeꞌ jabel quetaman achique ri nbin riyin chique.
Y yacꞌa tek ri Jesús rubin chic ka reꞌ,
jun chique ri ye aj chꞌameꞌy ri can cꞌo apo chiriꞌ xupakꞌij rupalej ri Jesús chi kꞌaꞌ.
Y ri aj chꞌameꞌy riꞌ xubij chare ri Jesús:
¿Achique ruma tek quereꞌ xabij apo chare la nimalaj sacerdote?
xchaꞌ.
Pero ri Jesús xubij cꞌa chare ri aj chꞌameꞌy riꞌ:
Wi cꞌo cꞌa chꞌabel ri ma ya ta rubixic xinben apo chare,
tabij cꞌa achique ri ma utz ta ri xinbij apo.
Y wi ronojel ri xinbij apo,
xa can utz,
¿achique cꞌa ruma xinachꞌey?
xchaꞌ ri Jesús.
Cꞌacꞌariꞌ ri Anás xutek cꞌa apo ri Jesús chuwech ri Caifás ri nimalaj sacerdote.
Y ri Jesús ximil cꞌa tek xucꞌuex el.
Yacꞌa ri Pedro paꞌel apo chuchiꞌ ri kꞌakꞌ rumekꞌon riꞌ.
Y yecꞌo cꞌa ri xecꞌutun chare:
¿La ma yit ta cami rudiscípulo re jun achi re chapatajnek?
xechaꞌ chare.
Y ri Pedro xrewaj.
Riyaꞌ xa xubij:
Ma yin ta,
xchaꞌ.
Y jun cꞌa chique ri rumozos ri nimalaj sacerdote,
rachꞌalal jubaꞌ ri achi ri xelesex ruxquin ruma ri Pedro,
xubij cꞌa chare ri Pedro:
¿La ma yit ta cꞌa riyit ri xatintzꞌet chi yitcꞌo riqꞌui ri Jesús ri chiriꞌ acuchi (achique) xbekachapaꞌ wi pe?
xchaꞌ chare.
Yacꞌa ri Pedro xa xubij chic jun bey chi riyaꞌ ma rudiscípulo ta ri Jesús.
Y can yacꞌariꞌ tek xbesiqꞌuin pe ri ecꞌ.